Ivor Martinić

**Ivor Martinić** (Split, 7. lipnja 1984.), hrvatski dramatičar.

## Biografija
Dramaturgiju na Akademiji dramske umjetnosti upisao je 2003. godine. Od 2006. profesionalno radi kao dramaturg na produkcijama u Dječjem kazalištu Dubrava, kazalištu Mala scena, Teatru &TD, na Eurokazu, na Riječkim ljetnim noćima i ZKM-u. Između ostalih, potpisuje adaptacije ili dramaturgije predstava *Sramota* (J.M Coetzee, režija: Saša Božić, ZKM/Eurokaz/k.o), *Rock'n'roll za dva miša* (po Ezopu, režija: Ivica Šimić, Mala scena), *Ružno pače* (po H.Ch. Andersenu, režija: Robert Waltl, ZKM), *Baba Jaga je snijela jaje* (Dubravka Ugrešić, režija: Ivica Buljan, Riječke ljetne noći) i druge...

Kao dramatičar debitira 2009. dramom *Ovdje piše naslov drame o Anti* u režiji Ivice Šimića i izvedbi Gradskog kazališta mladih, Split. Ista drama postavljena je u Engleskoj i Belgiji. 

*Drama o Mirjani i ovima oko nje* njegova je najpoznatija drama praizvedena 2010. u Jugoslovenskom dramskom pozorištu u režiji Ive Milošević. Naslovnu ulogu odigrala je legendarna srpska glumica Mirjana Karanović. Predstava je postala iznimno popularna sa brojnim gostovanjima u zemlji i svijetu osvojivši čak 13 festivalskih nagrada. U Hrvatskoj je drama premijerno izvedena u listopadu 2010. kao prva dramska premijera kojom je otvorena jubilarna 150. sezona Hrvatskog narodnog kazališta u Zagrebu a u režiji Anje Maksić Japundžić. Naslovnu ulogu odigrala je prvakinja drame Alma Prica. Ista drama u međuvremenu je postavljena i u Sloveniji (režija: Dušan Jovanović, Mestno gledališče ljubljansko). Zbog triju kazališnih izvedbi *Drame o Mirjani* u prestižnim kazalištima regije od strane medija proglašen je "*novom kazališnom zvijezdom*." 

Godine 2011. praizvedena je njegova drama *Moj sin samo malo sporije hoda* u režiji Janusza Kice i produkciji Zagrebačkog kazališta mladih. Predstava je postigla veliki uspjeh, osvojila više od dvadeset kazališnih nagrada, te tako postala jedna od najnagrađivanijih kazališnih predstava u povijesti hrvatskog kazališta. Sam autor se svojim trećim dramskim tekstom potvrdio kao jedan od najboljih suvremenih hrvatskih dramatičara pa je tako kritičarka Helena Braut u Vjesniku zaključila: *«Imamo modernoga, hrabroga i iznimno nadarenog autora, s osobitim osjećajem za ženske likove, autora koji donosi čehovljansku atmosferu u naše doba, nevjerojatno zreloga, sposobnog uočiti neuralgične trenutke doba u kojem živimo i vrlo originalnim jezikom prenijeti ih na scenu.*", a kritičarka Nataša Govedić u Novom listu je zapisala: *"Tekst Ivora Martinića jedan je od najboljih, najslojevitijih dramskih komada recentne domaće autorske ponude"*"
 
Njegove drame prevedene su na desetak jezika, a neki od prijevoda su i objavljeni. 

Često surađuje s *Hrvatskim radijem* u čijem su dramskom programu izvedene gotovo sve njegove drame. 

Jedan je od osnivača web portala hrvatske drame *Drame.hr*.

Živi i radi u Zagrebu.

## Praizvedbe
* 2009. **Ovdje piše naslov drame o Anti**, režija: Ivica Šimić, Gradsko kazalište mladih, Split
* 2010. **Drama o Mirjani i ovima oko nje**, režija: Iva Milošević, Jugoslovensko dramsko pozorište, Beograd
* 2011. **Moj sin samo malo sporije hoda**, režija: Janusz Kica, ZKM, Zagreb

## Nagrade
* 2005. '''Marin Držić''' (Ministarstvo kulture) za dramu **Jednostavno nesretni**.
* 2007. **Fabriqué en Croatie** (Društvo REZ) za dramu **Ovdje piše naslov drame o Anti**.
* 2010. **Mali Marulić** (Festival hrvatske drame za djecu) za dramu **Ovdje piše naslov drame o Anti**.
* 2011. **Nagrada "Veljko Maričić"** (Međunarodni festival malih scena) za dramu **Drama o Mirjani i ovima oko nje**.
* 2012. **Zlatni smijeh** (Dani satire Fadila Hadžića) za dramu **Moj sin samo malo sporije hoda**.
* 2012. **Zlatni lovorov vijenac** (MESS, Sarajevo) za dramu **Moj sin samo malo sporije hoda**.
* 2012. **Teatar.hr Nagrada Publike** (Teatar.hr) za dramu **Moj sin samo malo sporije hoda**.
* 2012. **[[Nagrada hrvatskog glumišta]]** (HDDU) za dramu **Moj sin samo malo sporije hoda**.

## Izvori